Title: คำสั่งหัวหน้าคณะรักษาความสงบแห่งชาติ ที่ 2/2559 เรื่อง การแก้ไขปัญหาการปฏิบัติหน้าที่ของคณะกรรมการกองทุนสนับสนุนการสร้างเสริมสุขภาพเป็นการชั่วคราว

คำสั่งหัวหน้าคณะรักษาความสงบแห่งชาติ

คำสั่งหัวหน้าคณะรักษาความสงบแห่งชาติ
ที่ ๒/๒๕๕๙
เรื่อง
การแก้ไขปัญหาการปฏิบัติหน้าที่ของคณะกรรมการกองทุนสนับสนุนการสร้างเสริมสุขภาพ
เป็นการชั่วคราว

ตามที่ได้มีคำสั่งหัวหน้าคณะรักษาความสงบแห่งชาติ
ที่ ๑/๒๕๕๙ เรื่อง ประกาศรายชื่อเจ้าหน้าที่ของรัฐที่อยู่ระหว่างการถูกตรวจสอบเพิ่มเติม
ครั้งที่ ๓ ลงวันที่ ๕ มกราคม พุทธศักราช ๒๕๕๙ ซึ่งมีผลทำให้กรรมการกองทุนสนับสนุนการสร้างเสริมสุขภาพตามพระราชบัญญัติกองทุนสนับสนุนการสร้างเสริมสุขภาพ
พ.ศ. ๒๕๔๔ จำนวนเจ็ดรายต้องพ้นจากการเป็นกรรมการและการดำรงตำแหน่งในกองทุน ซึ่งสมควรดำเนินการเพื่อให้มีการแต่งตั้งกรรมการใหม่ตามกฎหมายว่าด้วยกองทุนสนับสนุนการสร้างเสริมสุขภาพ
แทนกรรมการเดิมที่ต้องพ้นจากการเป็นกรรมการต่อไป ในระหว่างการดำเนินการดังกล่าว
เพื่อมิให้การดำเนินการของกองทุนต้องหยุดชะงัก
อันจะเกิดผลเสียหายต่อการสร้างเสริมสุขภาพของประชาชน  ดังนั้น
เพื่อประโยชน์ในการแก้ข้อขัดข้องในการบริหารราชการแผ่นดิน
อาศัยอำนาจตามความในมาตรา ๔๔ ของรัฐธรรมนูญแห่งราชอาณาจักรไทย (ฉบับชั่วคราว)
พุทธศักราช ๒๕๕๗ หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติจึงมีคำสั่ง
ดังต่อไปนี้

ข้อ
๑  ให้ดำเนินการสรรหาและแต่งตั้งผู้ดำรงตำแหน่งที่ว่างลงในคณะกรรมการกองทุนสนับสนุนการสร้างเสริมสุขภาพตามกฎหมายว่าด้วยกองทุนสนับสนุนการสร้างเสริมสุขภาพให้แล้วเสร็จโดยเร็ว

ข้อ
๒  ในระหว่างการดำเนินการตามข้อ ๑
ให้ยกเว้นการใช้บังคับมาตรา ๑๗ แห่งพระราชบัญญัติกองทุนสนับสนุนการสร้างเสริมสุขภาพ
พ.ศ. ๒๕๔๔
กับคณะกรรมการกองทุนสนับสนุนการสร้างเสริมสุขภาพที่เหลืออยู่ในวันก่อนวันที่คำสั่งนี้มีผลใช้บังคับ
และให้ถือว่าคณะกรรมการกองทุนสนับสนุนการสร้างเสริมสุขภาพประกอบด้วยกรรมการที่เหลืออยู่
และให้ปฏิบัติหน้าที่ต่อไปได้
ให้นายชำนาญ
พิเชษฐพันธ์ เป็นรองประธานกรรมการ คนที่สอง ในคณะกรรมการตามวรรคหนึ่ง เป็นการชั่วคราวจนกว่าการดำเนินการตามข้อ
๓ แล้วเสร็จ

ข้อ
๓  ให้คณะกรรมการตามข้อ ๒
ปฏิบัติหน้าที่ต่อไปจนกว่าคณะกรรมการกองทุนสนับสนุนการสร้างเสริมสุขภาพตามกฎหมายว่าด้วยกองทุนสนับสนุนการสร้างเสริมสุขภาพซึ่งได้รับแต่งตั้งใหม่เข้ารับหน้าที่

ข้อ
๔[๑]  คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

สั่ง ณ วันที่ ๑๘
มกราคม พุทธศักราช ๒๕๕๙
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/จัดทำ
๒๑ มกราคม ๒๕๕๙

วริญา/ตรวจ
๒๒ มกราคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๓ ง/หน้า ๓๒/๑๘ มกราคม ๒๕๕๙